Վերառարկայական նախագծի մոդել

Նախագիծ՝ «Ինչպե՞ս կարող ենք բարելավել խմելու ջրի որակը մեր համայնքում»
Նախագծի ընդհանուր նկարագրություն
Սա միջառարկայական նախագիծ է, որը ներառում է բնագիտություն, աշխարհագրություն, հայոց լեզու առարկաները և նպաստում է հանրային հաղորդակցության հմտությունների զարգացմանը։ Սովորողները պետք է հետազոտեն համայնքի ջրի աղբյուրները, վերլուծեն դրանց որակը, ուսումնասիրեն հնարավոր առողջական ռիսկերը և հանդես գան առաջարկներով՝ ուղղված համայնքի ջրի մատակարարման բարելավմանը։
Նպատակը՝
· Զարգացնել գիտական, վերլուծական և հետազոտական հմտություններ։
· Հաստատել կապը ուսուցման և իրական կյանքի միջև։
· Զարգացնել համագործակցություն, հաղորդակցություն և պատասխանատվություն։

Հախագծի հիմնարար տարրերը

Մարտահրավերային հարց

«Ինչպե՞ս կարող ենք բարելավել մեր համայնքի խմելու ջրի որակը՝ ապահովելով առողջության և բնական պաշարների պահպանումը»։
· Այս հարցը բաց է, բազմաբնույթ լուծումներ ունի և պահանջում է խորքային հետազոտություն։

Շարունակական հետազոտություն
· Ջրի նմուշառում համայնքի տարբեր կետերից։
· Ջրի պարզ չափումներ (pH, գույն, հոտ, մեխանիկական խառնուրդներ)։
· Հարցազրույցներ համայնքի բնակիչների և ջրամատակարարման պատասխանատուների հետ։
· Տվյալների համադրում ՀՀ Սանիտարահիգիենիկ չափանիշների հետ։

Իրական համապատասխանություն 
· Նախագիծը ուղղակիորեն կապ ունի սովորողների կյանքի հետ։
· Թեման վերաբերում է առողջությանը, էկոլոգիային և համայնքի խնդիրներին։
· Արդյունքները կարող են ներկայացվել համայնքի ղեկավարությանը կամ ծնողական համայնքին։

Սովորողի մասնակցության հնարավորություն
· Սովորողները կարող են ընտրել իրենց թիմային դերը (հետազոտող, հաղորդակցող, տեսահոլովակ պատրաստող, տվյալների վերլուծող և այլն)։
· Իրենք են որոշում՝ ինչ եղանակով են ներկայացնելու վերջնական արդյունքը (գիտաժողով, պաստառ, տեսանյութ, գրաֆիկներ, սոցիալական արշավ)։

· Յուրաքանչյուր փուլի ավարտին՝ օրագիր կամ ձայնային արձանագրություն սովորողի մտքերից։
· Որո՞նք են իրենց բացահայտումները։ Ի՞նչն էր հեշտ /դժվար։ Ի՞նչ բացահայտեցին իրենք իրենց մասին։

Վերանայում և բարելավում
· Թիմերը փոխանակում են արդյունքները և արտահայտում են կառուցողական կարծիքներ միմյանց աշխատանքների նակատմամբ։
· Օգտագործում են հստակ չափորոշիչներ (ռուբրիկներ)՝ բովանդակության, ճշգրտության և ներկայացման վերաբերյալ։
· Արտաքին մասնագետներ՝ ջրաբանը կամ համայնքի բժիշկը, կարող են դիտարկել նախագծերը և տալ արձագանք։

Հանրային արտադրանք
· Եզրափակիչ ցուցադրություն՝ համայնքի հետ հանդիպում կամ դպրոցական ցուցահանդես։
· Թիմերը ներկայացնում են իրենց առաջարկները, ցուցադրում են տեսանյութերը, պաստառները կամ սոցիալական քարոզարշավի նախագիծը։
· Արդյունքները կարող են ուղարկվել տեղական կառավարման մարմիններին։

Նախագծի ուսումնական նպատակները

Բնագիտություն։ Ջրի ֆիզիկական և քիմիական հատկանիշների, շրջակա միջավայրի վրա ազդեցություն ուսումնասիրություն
Հայոց լեզու։ Տեքստերի վերլուծություն, հարցազրույցների մշակում, բանավոր և գրավոր հաղորդակցության զարգացում
Մաթեմաթիկա։ Տվյալների հավաքագրում, գրաֆիկների կառուցում
Աշխարհագրություն։ Ջրային պաշարների քարտեզագրում, տեղանքի վերլուծություն

	Շաբաթ
	Գործողություններ

	1-ին
	Խնդրի ուսումնասիրություն, թիմերի ձևավորում, նախնական հարցերի ձևակերպում

	2-րդ
	Տվյալների հավաքագրում, հարցազրույցների կազմակերպում,  հետազոտության անցկացում

	3-րդ
	Վերլուծություն, արդյունքների նախնական մշակում

	4-րդ
	Վերջնական արտադրանքի պատրաստում և հանրային ներկայացում



